Sewe beamptes beseer toe hysbak by polisiestasie valArgieffoto: SAPD Sewe beamptes is Woensdagmiddag beseer toe ŉ hysbak vier verdiepings ver by ŉ polisiestasie in Port-Elizabeth geval het. Die voorval het by die hoofgebou van die Mount Road-polisiestasie plaasgevind en beamptes van die plaaslike misdaadrekordsentrum en misdaadintelligensie-eenheid was in die hysbak vasgekeer nadat dit geval het. Nooddienste was op die toneel en reddingswerkers kon die deur suksesvol oopmaak. Na wat verneem word, het die beamptes verskeie beserings opgedoen, waaronder beenbreuke en hoofbeserings, terwyl ander behandeling vir skok moes ontvang. Die hysbak het verlede week glo probleme gegee en beamptes kon nie by hul kantore of woonkwartiere uitkom nie. Die onklaar hysbak is glo oor die naweek herstel. Kol. Priscilla Naidu, polisiewoordvoerder, het Woensdag se voorval bevestig. “Ses vroue en een man is op die toneel gestabiliseer en na die St. Georges-hospitaal geneem vir behandeling.” Die departement van openbare werke is van die voorval ingelig om ondersoek in te stel.